Davide Calabria jistqarr li d-Derby della Madonnina 'jista' jibdel l-istaġun' għal AC Milan Id-difensur lemini ta' AC Milan Davide Calabria ammetta li d-Derby della Madonnina 'jista' jibdel l-istaġun' għalihom u qal li wasal fejn wasal huwa grazzi għal Paolo Maldini. Iż-żagħżugħ ta' 24 sena ħataf l-opportunità taħt il-gwida tal-coach Stefano Pioli u ħass li l-iżvilupp tar-Rossoneri mar id f'id ma' tiegħu f'San Siro. "Ħdimt ħafna, ħdimna ħafna," qal Calabria. "Bħallikieku jien u Milan kbirna flimkien f'din l-aħħar sena. Aħna fhimna dak li rridu ntejbu, u għamilna dan fis-skiet, meta kulħadd kien qed jitkellem fuqna." Milan sofrew daqqa ta' ħarta fit-telfa ta' 2-0 kontra Spezia, hekk kif Inter qabżu lir-Rossoneri fis-Serie A, u Calabria qal li 'kollox mar ħażin' kontra Spezia. "Kienet ġurnata ħażina. Il-logħba klassika fejn kollox mar ħażin, għal kulħadd," kompla. "Issa, ejjew inżommu rasna mgħollija. Hija ġimgħa deċiżiva għalina b'konfornti kontra r-Red Star u d-derby. Ma rridux nidħlu f'paniku iżda jrid ikollna umiltà, konċentrazzjoni u entużjażmu. Hija tellieqa twila għall-ewwel post fil-klassifika u xejn m'hu kompromess."